1. ΑΠΟΦΑΣΙΣ ΠΡΟΕΔΡΟΥ ΚΥΒΕΡΝΗΣΕΩΣ  ΚΑΙ ΥΠΟΥΡΓΩΝ ΕΘΝΙΚΗΣ ΑΜΥΝΗΣ,  ΟΙΚΟΝΟΜΙΚΩΝ, ΣΥΓΚΟΙΝΩΝΙΩΝ,  ΕΣΩΤΕΡΙΚΩΝ ΚΑΙ ΕΜΠ. ΝΑΥΤΙΛΙΑΣ Αριθ. 159001/0/56 της 28 Μαρτ./3 Απρ. 1951 (ΦΕΚ Β΄ 59) Περί ρυθμίσεως Αναπηρικών ζητημάτων των παθόντων εν Ειρήνη Αξιωματικών και οπλιτών συνεπεία τραύματος ή νόσου. ΄Εχοντες υπ’ όψει τας διατάξεις του Νόμ. 1370/ 44 άρθρ. Ι, «Περί ρυθμίσεως Αναπηρικών ζητημάτων», πρότασιν του επί της Εθνικής Αμύνης Υπουργού, αποφασίζομεν: Εγκρίνομεν την χορήγησιν ταυτοτήτων: Α΄.Εις τους Αξιωματικούς τους παθόντας εν ειρήνη και αυτεπαγγέλτως αποστρατευθέντας συνεπεία τραύματος ή νοσήματος, ως και εις τους οπλίτας τους παθόντας εν Ειρηνική Περιόδω του Στρατού Ξηράς, Αέρος, Θαλάσσης, Χωροφυλακής, Αστυνομικού Σώματος, Πυροσβεστικής Υπηρεσίας και Λιμενικού Σώματος και λαμβάνοντας σύνταξιν εκ του Δημοσίου Ταμείου. Β΄.Αρμοδίαν υπηρεσίαν δια την χορήγησιν ταυτοτήτων των ανωτέρω κατηγοριών ορίζομεν την Διεύθυνσιν Αναπήρων του Υπουργείου Εθνικής Αμύνης, ήτις θέλει καθορίσει και τον τύπον ταύτης. Γ΄.Δυνάμει της παρούσης επιτρέπεται η δωρεάν μεταφορά 2 Αξιωματικών ή οπλιτών Ειρηνικής Περιόδου, ως ανωτέρω καθορίζεται δι’ αστικών λεωφορείων επί τη επιδείξει του σχετικού δελτίου ταυτότητος, και εφ’ όσον αι δωρεάν διατιθέμεναι αύται θέσεις δεν είναι κατειλημμέναι υπό των αναπήρων πολέμου Αξιωματικών ή οπλιτών Αναπήρων Πολέμου. Κατά την αυτήν ως άνω σειράν προτιμήσεως των Αναπήρων Πολέμου, οι ανάπηροι Ειρηνικής Περιόδου, καταβάλλουσι το ήμισυ της τιμής του εισιτηρίου 2 θέσεων, εις τα υπεραστικά Λεωφορεία. Ωσαύτως οι Ανάπηροι της Ειρηνικής Περιόδου κινούμενοι, δια των τροχιοδρόμων ηλεκτρικών Σιδηροδρόμων και αυτοκινήτων της Η.Ε.Μ. καταβάλλουσι εισιτήριον οίον καθορίζεται εκάστοτε δια τους οπλίτας, ταξιδεύοντας σιδηροδρομικώς, και ατμοπλοϊκώς καταβάλλουσι το ήμισυ του εκάστοτε ισχύοντος εισητηρίου, μη δυνάμενοι να πραγματοποιήσωσι πλέον των δύο ταξιδίων κατ’ έτος. Οι ανωτέρω ταξιδεύοντες αεροπορικώς δικαιούνται επί τη κεκανονισμένη εκπτώσει μιας θέσεως, εφ’ όσον αύτη δεν διετέθη εις ανάπηρον πολέμου, και κατόπιν εγκαίρου αιτήσεώς των. Οι Ανάπηροι Αξιωματικοί και οπλίται της Ειρηνικής Περιόδου δικαιούνται ατελούς εισόδου εις τα Δημόσια θεάματα (Θέατρα και Κινηματογράφους) πλην των Κυριακών επί τη προσαγωγή του δελτίου ταυτότητος. Δ΄.Η παρούσα κοινή απόφασις προσωρινή ούσα θέλει ισχύσει μέχρι της λήψεως Νομοθετικού μέτρου ρυθμίζοντος το όλον ζήτημα των παθόντων Αξιωματικών και οπλιτών της Ειρηνικής Περιόδου συνεπεία τραύματος ή νοσήματος. Ε΄.Πάσα δαπάνη δια την έκδοσιν ταυτοτήτων θα βαρύνη τον προϋπολογισμόν της Διευθύνσεως Αναπήρων του Υπουργείου Εθνικής Αμύνης. ΣΤ΄.Πάσα λεπτομέρεια αναγκαία δια την εκτέλεσιν της παρούσης ρυθμίζεται δι’ αποφάσεως εφ’ άπαξ εκδιδομένης του επί της Εθνικής Αμύνης Υπουργού κατόπιν προτάσεως της Διευθύνσεως Αναπήρων και του αρμοδίου Υπουργού εις ον υπάγεται το προς ρύθμισιν θέμα. 